Varsányi József

Egy katolikus laikus gondolatai az „öt solá”-hoz

avagy

A protestánsok hívogatása egyesülésre

AMTAK Bt, 2024

Cop. Varsányi József, 2024

Cop. AMTAK Bt, 2024

ISBN 978-615-6798-73-2

Borítóterv: Vári Gabriella

Kiadó: AMTAK Bt, 2040 Budaörs, Semmelweis u. 6/B.

www.amtak.hu, amtakbt@gmail.com

+36 20 218 6762

Látogasson el weblapunkra, ahol hatalmas kedvezmények várják!

Készült: AMTAK Bt, Budaörs

Most azért megmarad a hit, remény, szeretet, e három; ezek között pedig legnagyobb a szeretet.

(1Kor 13)

PÁL I. LEVELE A KORINTHUSBELIEKHEZ

13. fejezet

A szeretethimnusz

1 Ha embereknek vagy angyaloknak nyelvén szólok is, szeretet pedig nincsen énbennem, olyanná lettem, mint a zengő érc vagy pengő cimbalom.

2 És ha jövendőt tudok is mondani, és minden titkot és minden tudományt ismerek is, és ha egész hitem van is, úgyannyira, hogy hegyeket mozdíthatok ki helyükről, szeretet pedig nincsen énbennem, semmi vagyok. Mt 7,22; Mt 17,20

3 És ha vagyonomat mind felétetem is, és ha testemet tűzre adom is, szeretet pedig nincsen énbennem, semmi hasznom abból. Mt 6,1; Jn 15,13; Róm 12,8.20; 1Jn 3,17

4 A szeretet hosszútűrő, kegyes, a szeretet nem irigykedik, a szeretet nem kérkedik, nem fuvalkodik fel. Péld 10,12; 1Pt 4,8

5 Nem cselekszik éktelenül, nem keresi a maga hasznát, nem gerjed haragra, nem rója fel a gonoszt. Fil 2,4.5.21

6 Nem örül a hamisságnak, de együtt örül az igazsággal.

7 Mindent elfedez, mindent hiszen, mindent remél, mindent eltűr. 1Kor 9,12; Péld 10,12; Róm 15,1; 1Pt 4,8

8 A szeretet soha el nem fogy. De legyenek bár jövendőmondások, eltöröltetnek; vagy akár nyelvek, megszűnnek; vagy akár ismeret, eltöröltetik.

9 Mert rész szerint van bennünk az ismeret, rész szerint a prófétálás.

10 De mikor eljő a teljesség, a rész szerint való eltöröltetik. Ef 4,13; 1Jn 3,2

11 Mikor gyermek valék, úgy szóltam, mint gyermek, úgy gondolkodtam, mint gyermek, úgy értettem, mint gyermek; minekutána pedig férfiúvá lettem, elhagytam a gyermekhez illő dolgokat.

12 Mert most tükör által homályosan látunk, akkor pedig színről színre; most rész szerint van bennem az ismeret, akkor pedig úgy ismerek majd, amint én is megismertettem. 2Kor 5,7; 1Jn 3,2

13 Most azért megmarad a hit, remény, szeretet, e három; ezek között pedig legnagyobb a szeretet.

Alaptételek:

1. Az Atya a Fiúban teremtett mindent. Ezért minden dolog léte az Úrjézus Krisztusban van, és nincs semmi rajta kívül.

2. Minden élő élete az Úrjézus Krisztusban van: Én vagyok az út, az igazság és az ÉLET.

3. Minden értelmes lélek az Úrjézus Krisztusban van. Ő a törvény.

4. Egyedül Jézusban igazolhatunk meg: „Senki sem mehet az Atyához, csak énáltalam.”

Az 5 sola:

1. Sōla Scriptūra (egyedül a Szentírás);

2. sōlā fide (egyedül hit által);

3. sōlā grātiā (egyedül kegyelemből);

4. sōlus Christus (egyedül Krisztus);

5. sōlī Deō glōria (egyedül Istené a dicsőség)

1. Sōla Scriptūra (egyedül a Szentírás);

A középkor híres tétele, hogy a filozófia a teológia szolgálóleánya. Ez azt jelenti, hogy minden filozófiai gondolatot, ami ellentétben van a kinyilatkoztatással, el kell vetni. Hogy azonban mi van ellentétben a kinyilatkoztatással, afelől nagy a bizonytalanság. Luther szerint a Szentírás ennek mércéje, mert ez elégséges kinyilatkoztatást adott minden ember számára. A katolikus egyház szerint azonban a Szentírást és a szenthagyományt együtt kell figyelembe venni (hitletétemény).

Luther tételét értelmezhetjük szűkebben és tágabban is. Szűkebben azt jelenti, hogy ami ellentmond a Biblia kinyilatkoztatásának, azt el kell vetnünk. Ezt el kell ismernünk, hiszen, ha nem ismernénk el, a Szentlelket hazudtolnánk meg. Ezt nyilván egyetlen keresztény se meri megtenni.

Tágabban azonban arra vonatkozik, hogy elégséges-e a Szentírás a hitbéli tanítások értelmezéséhez? Ebben már megoszlik a protestáns és katolikus álláspont. Jézus maga mondta:

Még sok mondanivalóm volna, de nem vagytok hozzá elég erősek. 13Hanem amikor eljön az Igazság Lelke, ő majd elvezet benneteket a teljes igazságra. Nem magától fog beszélni, hanem azt mondja el, amit hall, és a jövendőt fogja hirdetni nektek. (Jn 16,12-13)

A Szentlélek a katolikus tanítás szerint ma is munkálkodik, és kegyelmeket ad, hogy nagyobbá legyen a tudás. Ez pedig nem más, mint a szenthagyomány. A szenthagyomány nem mondhat ellen a Biblia kinyilatkoztatásának, de ebből nem következik, hogy Jézus mindent kinyilatkoztatott, amire szükségünk van. Sőt János szavaiból egyenesen következik, hogy Jézus nem adott át mindent az Atya titkaiból, mert a tanítványok nem voltak érettek ennek befogadására. Szükséges tehát a szenthagyományt is figyelembe venni, hogy tudásunk időben gyarapodjék.